דברים עם חשיפת הקיר
אנחנו עומדים פה היום אתכם בהתרגשות גדולה מול תוצר של עבודה שהחלה לפני כמעט שנה ושאליה ניגשנו בחרדת קודש גדולה. כשיצאנו לדרך, השאלה הראשונה שהדהדה בנו הייתה: איך מתחילים בכלל? 
תחילה זה היה נראה לנו, המעצבים, משימה כמעט בלתי אפשרית: יצירה של קיר זיכרון. קיר גדול, בָּמקום הכי מלא חיים: בשעות הבוקר, הערב ואחר הצוהרים. במקום שבו נערות ונערים אוכלים סנדוויץ, צוחקים וצועקים, רצים לחוג, משחקים בכדורעף, או ממהרים למופע תרבות. 
איך אפשר בָּמקום הכול כך חי הזה להנכיח מוות? אפשר להגיד שבחרנו להתחיל בדיוק בנקודה הזו כנקודת מוצא: הקיר יעסוק בניגודים.

כמובן שהתחושה הזו לא מאד זרה לנו. התחברנו אליה בקלות כי זו למעשה זו המציאות של כל ישראלי בטח ובטח בשנים האחרונות: החיים לצד המוות, השגרה לצד החירום, הביחד לצד השסע, התקווה לצד הייאוש, השייכות לצד הבידול, האמת לצד השקר.

אז מה זה בעצם הקיר המוזר הזה? הוא אינו קיר תיעוד, הוא אינו אנדרטה. הוא כן יצירת אומנות שעוסקת בזיכרון, בעצב ובתקוה. בניגודים. וכמו כל יצירת אמנות זו הזמנה לְךָ המבקר, לעצור, להתבונן, להרגיש, לפרש, לחקור, או לחלוף על פניו באדישות. זו גם אפשרות. 
אני מניחה שלחלקכם הקיר נראה אולי מעט אניגמטי. בחרנו ביודעין ליצור עבודה מופשטת כדי לתת מקום לצופה להכניס את עצמו פנימה וכדי לייצג את המורכבות של חיים לצד זיכרון. כי החיים עצמם גם הם אינם חד משמעיים. וכי לחיות לצד שכול זה לחיות בתוך ניגודים. 

אל נקודת המוצא התווספו עוד שתי שאלות מרכזיות: הראשונה: איך נוכל לייצר משהו עמיד גם רעיונית: משהו שיישאר רלוונטי לאורך שנים, וגם טכנית: שיעמוד בחוץ, בכל מזג אויר וחשוף לקהל גדול. והשנייה: שאלת השאלות: איך נוכל לערב את הקהילה בפרויקט באופן מעשי. לקרב ולהזמין אנשים לקחת חלק בדבר החשוב הזה. וכך הגענו לרעיון ולהחלטה לייצר קיר שהוא פסיפס קהילתי, שעוסק בשבר ובאיחוי.

בְּיָמִים בהם נראה שערך התרבות והאמנות נדחק הצידה, אנחנו גאים ומרגישים בני מזל על הזכות להנחיל כאן בתיכון, ולו במעט, את ערך היצירה האומנותית ולאפשר לנערות ולנערים שלנו לקחת חלק בעבודה שפותחת אפשרות אחרת: לתת ביטוי לרגש באמצעות אומנות. הנערים והמבוגרים כאחד, כל אחד שתל פה אבן קטנה בפסיפס הענק הזה וביחד מתגלה הכוח הבאמת נדיר שיש לאומנות. 

מבחינתנו הקיר הזה הוא סוג של נס. הוא תוצר של חזון ושל עמל רב של חודשים רבים, של כל כך הרבה אנשים טובים וחרוצים. ולמרות התכנון המוקפד עד הרגע האחרון כולנו די נדהמנו שהכול מתחבר, תרתי משמע.

אבל הדבר שאולי לא לקחנו בחשבון וזה אחד הדברים היפים בפסיפס הזה בעיני, הוא שהוא לא נעשה ביד של אמן יחיד. אם תתבוננו מקרוב תיווכחו שהחלקים הם שונים באופיים אחד מהשני, והם עדות לכמות הידיים שעמלו על הדבר הזה. כל אחד בסגנונו השאיר חותם ייחודי. חוסר הדיוק, חוסר האחידות, הגיוון בסגנונות – הם גם הקסם של העבודה הזאת.

אור מול חושך, שחור מול לבן, רכות מול קושי, מבריק מול מט, קוים חדים מול צורות מעוגלות, קמילה מול פריחה, עצב מול תקוה, שבור מול שלם, עצב מול ריפוי, בדידות מול חיבור. אני מקווה שכשתעברו כאן מעכשיו ותפגשו בקיר הזה, הוא יזכיר לכם להתחבר למשהו גדול יותר.

כמה בלתי נתפס להבין שהיא, שכולם לא יחזרו לעולם.

אני רוצה להודות קודם כל לצוות שלנו הקטנטן והמושלם, שלעבוד איתם זה הכי טבעי אבל גם הכי דורשני: אינגריד בן־נון המוכשרת שהיא הלב של הפרויקט, וכפיר שולב שלי, שאין עבודה שהיא שלי ולא גם שלו. ביחד אנחנו חולמים מתווכחים ולפעמים גם מצליחים.
לאיתן אלמוג היחיד שמוכן לכל השיגעונות שלנו במקצועיות, בכישרון ובסבלנות, שעבד שעות אינספור מול כל סוגי מזג האויר, בגשם ובחום בזמן מלחמה ובזמן רגיעה.
תודה רבה לאיציק חולדאי ולכל צוות בית הספר: אתם אנשים בעלי חזון נתתם לכולנו הזדמנות לעשות ביחד אומנות! בפרוייקט באמת נדיר ומשמעותי, האמנתם בנו, עזרתם ותמכתם. 
תודה לאיילת ארנון, המנהלת האדמיניסטרטיבית של התיכון שסייעה וקידמה את כל מה שהיה צריך.
תודה ענקית לשרי כץ שניהלה את הפרוייקט הזה מהיום הראשון, שגיבתה ונלחמה ודאגה לכל מה שהיינו צריכים כדי שזה יקרה.
תודה לענת גל ששברה, הדביקה ושייפה וגם אספה אחריה את המתנדבים.
תודה לאין־ספור האנשים שעמלו ושמו אבן אחת לפחות בפסיפס הזה. 
תודה מיוחדת לחבורת העמלנים הקטנה והמיוחדת שלנו, שהגיעה שבוע אחר שבוע והקדישה מזמנה ומשנשמתה כדי ליצור ולגרום לזה לקרות.
תודה אחרונה לכם, משפחות יקרות וחברים, וסליחה על המחיר הנוראי והבלתי נתפס שנאלצתם לשלם. ועל ההקשבה היום.
